Lughawe-rooftogte: Polisie maak deurbraakArgieffoto Die Gautengse polisie het Vrydagaand ŉ groot deurbraak gemaak en verdagtes aangekeer wat moontlik betrokke is by ŉ vlaag voorvalle waar reisigers én toeriste van die OR Tambo-lughawe af agtervolg en beroof is. Brig. Vishnu Naidoo, nasionale polisiewoordvoerder, het Saterdag gesê die deurbraak volg ná ŉ gesamentlike poging deur die polisie wat aan die lughawe verbonde is en polisiebeamptes van die Johannesburg-Oos-polisiëringsgebied. “Die span het op inligting reageer en ŉ veiligheidsvoertuig, wat gekontrakteer is om by die lughawe te werk, gemonitor wat ŉ sedan van die lughawe af in die rigting van Sandton agtervolg het,” het Naidoo gesê. “Beamptes het die veiligheidsvoertuig voorgekeer en besef een van die insittendes is ŉ veiligheidsmaatskappy se bestuurder wat gesoek is vir ŉ saak van die besit van ŉ ongelisensieerde vuurwapen en ŉ gewapende roof in Limpopo. Die maatskappy se bestuurder en nog ŉ insittende in die veiligheidsvoertuig is dadelik in hegtenis geneem,” het Naidoo gesê. Die span het regdeur die aand gewerk en Saterdag in die vroeë oggendure nog vier verdagtes in die Hillbrow-omgewing in hegtenis geneem. Al ses verdagtes is tussen 23 en 38 jaar oud. ŉ Sewende verdagte kon daarin slaag om te ontsnap en is steeds soek. “Die polisie het beslag gelê op verskeie inkriminerende bewyse, waaronder die veiligheidsvoertuig, paspoorte, minstens 15 selfone en bagasiesakke. Die span het ook beslag gelê op twee pistole. Die pistole sal vir ballistiese toetse gestuur word om vas te stel of dit in misdrywe gebruik is.” Naidoo het gesê die moontlikheid word ondersoek of dié verdagtes verbind kan word met die voorval waar sewe toeriste Donderdagaand in Corletteweg van die lughawe af agtervolg en beroof is. Maroela Media het Vrydag berig die groep van sewe buitelanders, almal mans, het pas teruggekeer van ŉ beraad in die Wes-Kaap en het van George na Johannesburg gevlieg. Die groep is van persoonlike items soos bagasie, juweliersware, kontant en elektroniese toestelle beroof. Een van die toeriste is tydens die voorval aangerand en beseer.